**Kontrollantens pligter forud for kontrollen[[1]](#footnote-1)**

***1. Udpegning af kontrollanten***

Når Revisortilsynet har udpeget en kvalitetskontrollant til at gennemføre kvalitetskontrollen i en revisionsvirksomhed, orienterer Revisortilsynet kvalitetskontrollanten herom Den revisionsvirksomhed, der er udtaget til kontrol, modtager underretning om udpegning af kontrollanten og skal herefter inden 14 dage i Revireg registrere, at virksomheden vil medvirke aktivt til kontrollens gennemførelse, og at den ikke har indsigelser mod kontrollantens uafhængighed.

***2. Kvalitetskontrollantens pligter***

Kvalitetskontrollanten indhenter til brug for planlægningen af kontrollen forskellige oplysninger om revisionsvirksomheden, jf. bekendtgørelsens § 15. Disse oplysninger indhentes ved, at den revisionsvirksomhed, der skal kontrolleres, udfylder bilag 1. Kontrollanten skal endvidere indhente revisionsvirksomhedens rapport med resultaterne af virksomhedens overvågning for de seneste to år.

Revisionsvirksomheden skal i henhold til checkliste 1 oplyse, hvornår den seneste lovpligtige kvalitetskontrol er blevet udført og resultatet heraf. Hvis der ved den tidligere kvalitetskontrol er givet bemærkninger eller påtale, skal kvalitetskontrollanten være opmærksom på, om revisionsvirksomheden har reageret på de fundne fejl herunder udarbejdet handlingsplaner samt iværksat opfølgning på disse.

Kvalitetskontrollanten tager kontakt til revisionsvirksomheden og indhenter udfyldt checkliste 1 med henblik på, at kvalitetskontrollanten kan fastsætte de oplysninger, som er nævnt i § 15, stk. 1, nr. 1-5. Det drejer sig om:

1. Størrelsen på den revisionsvirksomhed, der skal kvalitetskontrolleres:

* Antal revisorer, der afgiver erklæringer med sikkerhed
* Antal kontorsteder og størrelsen heraf,
* Revisionsvirksomhedens omsætning
* Antal kunder, hvor der afgives erklæringer efter revisorlovens § 1, stk. 2

1. Indholdet og omfanget af kvalitetskontrollen:

* Antal kontorsteder, der planlægges besøgt
* Antal revisorer, der forventes kontrolleret
* Den forventede stikprøvestørrelse fordelt på enkeltsager

1. Hvem der er udset til at gennemføre kontrollen

* Navn på kvalitetskontrollanten
* Navn og titel på andre deltagende revisorer
* Navn og titel på andre deltagende medarbejdere end ovennævnte

1. Antal timer, der forventes brugt på kontrollen:

* For hver deltager
* Fordelt på kontrol af kvalitetsstyringssystemet og enkeltsager

1. Timepris og funktion på andre deltagende revisorer og medarbejdere
2. Særlige forhold, der kan have betydning for kvalitetskontrollen, f.eks. at der er tale om en deltager i et netværk, eller der er tale om en delvis kontrol.

I stedet for navn på deltagende revisorer og andre deltagende medarbejdere er det muligt at indsætte f.eks. reviewer 1, reviewer 2, men titel skal altid angives af hensyn til Tilsynets mulighed for at bedømme de meddelte oplysninger.

Det anførte antal timer er vejledende og er angivet under den forudsætning, at der ikke konstateres fejl eller mangler, som begrunder en udvidelse af kontrollen for eksempel i form af udtagelse af flere konkrete sager i stikprøven, eller en nøjere gennemgang af kvalitetsstyringssystemet. Såfremt kvalitetskontrollanten under kvalitetskontrollen konstaterer væsentlige fejl eller mangler, kan det ikke udelukkes, at det angivne antal timer overskrides.

Kontrollanten meddeler Revisortilsynet de indhentede oplysninger om virksomheden m.v.. Til brug herfor har Revisortilsynet udarbejdet et koncept, som skal benyttes. Konceptet udfyldes af kontrollanten i Revireg. Deltager Revisortilsynet i en kvalitetskontrol sammen med en kvalitetskontrollant, udfylder kvalitetskontrollanten ligeledes konceptet. Har Revisortilsynet udpeget mere end én kvalitetskontrollant til at udføre kvalitetskontrol i en konkret revisionsvirksomhed eller i et netværk, udfylder hver af de udpegede kontrollanter konceptet i Revireg.

Kvalitetskontrollanten udfylder konceptet og underskriver med sin digitale signatur/Nem Id. Udfyldelsen skal ske senest 14 dage efter, at den virksomhed, der skal kontrolleres, har givet meddelelse efter § 13, stk. 1, om at virksomheden aktivt vil medvirke til kvalitetskontrollens gennemførelse, og at virksomheden ikke har kendskab til forhold, der gør, at kontrollanten ikke er uafhængig efter revisorlovens kapitel 4 og regler udstedt i medfør heraf eller i øvrigt ikke opfylder betingelserne for at udføre kontrollen.

Udfylder kvalitetskontrollanten ikke konceptet i Revireg rettidigt, og skyldes dette kontrollantens forhold, kan Revisortilsynet udpege en anden kvalitetskontrollant til at gennemføre kvalitetskontrollen i den pågældende revisionsvirksomhed.

***3. Revisortilsynets godkendelse af de meddelte oplysninger***

Revisortilsynet gennemgår de oplysninger, som kvalitetskontrollanten har anført i konceptet i Revireg. Ved eventuelle tvivlsspørgsmål retter Revisortilsynet henvendelse til kvalitetskontrollanten og/eller revisionsvirksomheden, der skal kvalitetskontrolleres.

Revisortilsynet vurderer, hvorvidt alle oplysninger er afgivet, og om kontrollantens oplysninger om kontrollens gennemførelse kan godkendes, herunder om det angivne forventede timeantal mv. forekommer rimeligt og sædvanligt i forhold til den konkrete kontrolopgave.

Revisortilsynet meddeler digitalt i Revireg sin godkendelse af kontrollantens oplysninger for kontrollens gennemførelse. Kontrollantens videre arbejde i forbindelse med en kontrol kan begynde, når Revisortilsynet har godkendt kontrollantens oplysninger for kontrollens gennemførelse.

Når Revisortilsynet har godkendt de anførte oplysninger, orienteres kvalitetskontrollanten. Den kontrollerede revisionsvirksomhed modtager endvidere en kopi af de godkendte oplysninger..

***4. Manglende gennemførelse af kontrollen***

Fører kvalitetskontrollantens forhold til, at kontrollanten ikke kan gennemføre kvalitetskontrollen, skal kontrollanten straks rette skriftlig henvendelse til Revisortilsynet, der herefter tager stilling til den opståede situation. Sådanne forhold kan for eksempel være, at kontrollanten bliver syg i en længere periode.

Konstaterer Revisortilsynet i øvrigt forhold, der bevirker, at kvalitetskontrollen ikke kan gennemføres, tager Revisortilsynet ligeledes stilling til den opståede situation. Sådanne forhold kan for eksempel være, at kvalitetskontrollanten ikke indsender erklæringen om kvalitetskontrol eller sine arbejdspapirer, eller at revisionsvirksomheden ikke vil medvirke til, at kvalitetskontrollanten kan gennemføre kvalitetskontrollen.

Revisortilsynet kan endvidere beslutte, at revisionsvirksomheder, der er pålagt en delvis fornyet kontrol, i stedet skal pålægges en fuld fornyet kontrol. Revisortilsynet tager i så fald stilling til den opståede situation.

Beslutter Revisortilsynet at standse en kvalitetskontrol, tager Revisortilsynet stilling til betaling af kvalitetskontrollanten for det allerede udførte arbejde. Tilsynets stillingtagen vedrørende betaling for allerede udført arbejde vil bero på sagens nærmere omstændigheder.

1. Af 4. juli 2014 [↑](#footnote-ref-1)